Novotný, Viliam, poslanec NR SR (2015-06-17):
Vážená pani podpredsedníčka Národnej rady, vážený pán navrhovateľ, vážený pán spravodajca, dámy a páni, hneď na úvod by som chcel povedať, že ja podporím tento poslanecký návrh zákona. Takže teoreticky by som už ani nemusel ďalej niečo rozprávať k nemu. Ale predsa len niečo poviem, keď už mám slovo. Podporím ho preto, lebo veľmi pozorne sledujem osud ochranného limitu na doplatky za lieky, ktorý v zdravotníctve funguje od roku 2011 a trošku neskromne poviem, že keď som ako prvý začal v roku 2009 rozprávať o opatrení „10 eur a ani o cent viac“, ktorý mal ochrániť ľudí pred vysokými doplatkami a poplatkami v zdravotníctve, tak vtedy, a to je taký paradox, musím ho v tejto chvíli spomenúť, mi vtedajší minister zdravotníctva Richard Raši odkázal, že zrejme chcem zaviesť nejaké poplatky v zdravotníctve, lebo všetko je predsa bezplatné, tak nerozumie, akých 10 eur a ani o cent viac mesačne, o čom to vlastne rozprávam. Rozprával som vtedy v 2009. o tom, že kým v roku 2005 bol priemer na jedného občana Slovenskej republiky v hotovostných doplatkoch a poplatkoch v zdravotníctve 125 eur ročne, tak v roku 2009, keď som o tom začal hovoriť, to už bolo 215 eur ročne. V súčasnosti je to nad 300 euro a presné číslo vám nepoviem, lebo keď som tu minule ukazoval tabuľku, tak pán minister Čislák hovoril, že to celkom nie je korektné, čo OECD tvrdí, lebo tam oni započítavajú aj vitamínové a nutričné doplnky, a to netreba započítavať. A treba. Takže dohodnime sa na tom, že ľudia doplácajú v hotovosti na Slovensku stále viac. A možno najvypuklejšie ja to práve na doplatkoch za lieky, lebo mnohé z poplatkov, ktoré sa platia v ambulanciách sú zahalené do rôzneho tajomného rúška, aj keď sa to snažila riešiť aj vláda Roberta Fica, stále podľa mňa tento problém nie je vyriešený. Takže ďalej sa budem venovať už len doplatkom za lieky. Tam je to veľmi rukolapné a dobre merateľné, lebo pacient príde do lekárne a dopláca. Keď si niečo kupuje v hotovosti, tak je ho jeho rozhodnutie, väčší problém sú doplatky, ktoré sú na lieky predpísané na recept. A znovu vás nejdem teraz zabávať množstvom opatrení, ktoré už boli prijaté na to, aby sme chránili ľudí pred vysokými doplatkami za lieky. Chcem ale povedať, že kým vláda Roberta Fica, tá prvá vláda Roberta Fica, celkom opatrenie, že „10 eur a ani o cent viac“ mesačne na doplatkoch za lieky, nepochopila, vláda Ivety Radičovej to nielenže pochopila, ale mala to aj napísané v programovom vyhlásení vlády a dokonca to aj zrealizovala a prijala tzv. ochranný limit na doplatky za lieky, ktorý je dnes v platnej legislatíve stále zakotvený, nič sa na ňom nezmenilo. V praxi to vyzerá tak, že 30, resp. 40 eur štvrťročne pre zdravotne ťažko postihnutých, resp. pre dôchodcov je limit, ktorý môžu doplácať v hotovosti na lieky predpísané na recept. Všetko nad, čo doplatia, im vráti ich zdravotná poisťovňa s tým, že sa to počíta v cene lieku s najnižším doplatkom s danou účinnou látkou. V praxi to veľmi pekne funguje, pretože ten priemer, keď som si to pozeral, od roku 2011 je zhruba 25-tisíc poistencov štvrťročne, teda ľudí, ktorí sú invalidi, zdravotne ťažko postihnutí, resp. dôchodcovia. Priemerne, samozrejme, kolíše to, ale priemerne štvrťročne vracajú zdravotné poisťovne asi 400 až 500-tisíc eur. Čiže do dnešného dňa, keď som to spočítaval, je to už ďalej viac ako 6 mil. eur, ktoré od roku 2011 zdravotné poisťovne vrátili. Tu si dovolím len takú poznámku, že to je pekný model na tom, keď nás trápi, že majú vysoké zisky zdravotné poisťovne, tak dajme im ďalšie povinnosti, napríklad rozširovaním ochranného limitu na doplatky za lieky, aby peniaze sa dostávali späť ľuďom a aby sme zároveň chránili tých ľudí, ktorých chrániť chceme. Čiže ochranný limit na doplatky za lieky predpísané na recept funguje, zaviedla ho vláda Ivety Radičovej a neskromne poznamenám, že pôvodne to bolo ešte v 2009. môj nápad. Idem ale ďalej. Dnes tu máme poslanecký návrh zákona, ktorý by nemal byť poslaneckým návrhom zákona. Len pre poriadok veci to poznamenávam, že je to vlastne opatrenie, ktoré je súčasťou druhého sociálneho balíčka, o ktorom rokoval pracovný snem SMER-u a ktorý avizoval a premiér Robert Fico. Jediný dôvod, dámy a páni, teraz budem trošku hovoriť o legislatíve, prečo je to poslanecký návrh zákona, je, že keby prebiehal riadnym legislatívnym tempom, tak reálne účinnosť by sa skôr ako 1. januára 2016 nedala stihnúť. To znamená, budem veľmi úprimný, že prvé peniaze by sa dôchodcom a rodičom malých detí do 6 rokov vracali už po parlamentných voľbách, čo zjavne teda strane SMER už tak nevyhovuje vzhľadom na to, že ideálne to vrátiť pred parlamentnými voľbami. Ja tomu politicky rozumiem, len pre poriadok veci to tu spomínam. Musím ale povedať napriek tomu a upozorniť pána navrhovateľa, že nech sa páči, keď to už ide poslaneckým návrhom zákona, ale obávam sa, že termín účinnosti 1. 10. 2015 je v kolízii s tým, že navrhovatelia očakávajú, že už za tretí kvartál tohto roku, teda za tretí štvrťrok, sa budú dôchodcom a rodičom detí vracať peniaze, ak prekročia ochranný limit na doplatky za lieky. No trošku je tu problém, lebo je dosť ťažké povedať niekomu 1. októbra, že treba vracať peniaze poistencom, ktoré počítame od 1. júna. Čiže ja prídem s pozmeňovacím návrhom v druhom čítaní, veľmi jednoduchým, aby termín účinnosti bol 1. január 2016, aby sa nabehlo na riadne tempo, lebo keď takýmto spôsobom meníte pravidlá hry v systéme, tak systém musí byť na to aj nastavený a pripravený, aby to fungovalo. Ten chaos, ktorý nastane s tým, že na koho, komu a koľko a aký zoznam ľudí a kde to posielať, je podľa mňa úplne zbytočné spustiť na jeseň, aj keď tomu rozumiem, že parlamentné voľby sú v marci. Moja ďalšia poznámka je k tomu samotnému rozširovaniu ochranného limitu, 25 eur kvartálne všetci dôchodcovia, všetci zdravotne postihnutí, všetci invalidi. Moja prvá poznámka je, že teda aj pán dôchodca Majský dostane naspäť peniaze? Odpoveď je áno. Teda aj ten vysoký dôstojník armády Slovenskej republiky, ktorý má 1 400-eurový dôchodok, aj jemu budeme vracať? O tom je ochranný limit na doplatky za lieky? On by mal ochrániť tých najslabších a najzraniteľnejších a zlepšiť im finančnú dostupnosť v zdravotníctve. Preto je dnes nastavený systém tak, že ten limit sa počíta pre ľudí s príjmom do 50 % priemernej mzdy v národnom hospodárstve. Čiže valorizuje sa z roka na rok, ale reálne sa pohybujeme niečo cez 400 eur. Teda v tejto hranici do toho spadá dôchodca s dôchodkom nižším ako 400 eur, teda hlavne starodôchodcovia a nízkopríjmoví, pre ktorých môžu byť náklady štvrťročne presahujúce 45 eur už vážne ohrozujúce ich rodinný rozpočet. Čiže o tom bol tento ochranný limit. Je o ochrane sociálne zraniteľných skupín. Je mi to trošku nepríjemné, že ja ako pravicový politik to mám vysvetľovať socialistickým politikom. To sa nehodí, ale tak, ak dovolíte, si to dovolím vysvetliť, ako by to malo fungovať. Ja rozumiem, že ide, že sme pred voľbami a že to dobre bude znieť, že všetci dôchodcovia, i veľa voličov, ja rozumiem, že je to cieľová skupina strany SMER. Len bol by som rád, keby sme sa zdržali, že ak zdravotné poisťovne sú v prebytku v súčasnosti, chválapánubohu, to je dobrá správa, že sú v prebytku, a chceme tento prebytok efektívnejšie využiť, tak poďme a rozprávať o tom, že nech je nejaký limit pre príjem toho dôchodcu, ktorý spadá do ochranného limitu, aby sme potom viacej chránili nízkopríjmových dôchodcov. Čo tak pre starodôchodcov to nastaviť tiež na 8 eur, ako je to nastavené pre deti? Treba sa s tým hrať, ono je to komplikovanejšie vysvetliť. Alebo čo keby sme začali rozprávať aj o chudobných pracujúcich, ktorí mnohokrát zarábajú niečo okolo minimálnej mzdy a môžu byť chronicky chorí? Nechcem tu menovať ochorenia. Chodia do práce, snažia sa pracovať, ale napriek tomu sú chronicky chorí dlhodobo odkázaní na zdravotnú starostlivosť a prím majú takíto pacienti. Čiže toľko k dôchodcovi Majskému. Čo sa týka detí do 6 rokov, mne sa to páči. V mnohých krajinách majú deti do 6 rokov zdravotnú starostlivosť úplne bez akéhokoľvek doplatku. Aj keď znovu musím povedať, že to, čo platí o dôchodcoch, platí aj o deťoch. Nemyslím si, že tých sedem detí Borisa Kollára to naozaj reálne bude potrebovať. Naopak, myslím si, že rómska mamička so 7 alebo 9 deťmi by prijala, keby ten limit bol nula, a nie 8 eur. Čiže toto sú len technické doplnky, ktoré k tomu chcem povedať. Záverom mi ešte dovoľte povedať, že okrem pozmeňujúceho návrhu, s ktorým prídem v druhom čítaní, aby sa účinnosť posunula na 1. január 2016, pretože takáto zmena systému fungovania ochranného limitu sa patrí robiť na začiatku fiškálneho roka, resp. na začiatku kalendárneho roka tak, aby poisťovňa bola na to pripravená, to je moja prvá poznámka. A druhá poznámka je, ak dovolíte, to, čo som už raz navrhoval v tomto funkčnom období, aby ochranný limit na doplatky za lieky sa týkal aj dobrovoľných darcov krvi, ktorí majú minimálne bronzovú Jánskeho plaketu a potom tie vyššie. Tento návrh prinesiem ako pozmeňovací návrh a budem sa veľmi, veľmi uchádzať o to, aby ste mi ho podporili. Viem, že keď som to pred rokom navrhoval, aj v poslaneckom klube SMER-u, sa mi zdalo, že by to mohlo mať podporu práve preto, že to nebolo jednoznačne dodiskutované, a viem ako končia opozičné poslanecké návrhy, som stiahol pred hlasovaním tento návrh zákona. Ja to teraz dám ako pozmeňovací návrh v druhom čítaní a budem sa veľmi uchádzať o to, že aspoň takouto formou nositeľov Jánskeho plakety, dobrovoľných darcov krvi, ktorí zachraňujú stovky, tisícky životov na Slovensku, aspoň takouto formou im povedzme to ďakujem. V praxi, keďže sú tu všetci dôchodcovia, sa to bude týkať len ľudí, ktorí pracujú a majú Jánskeho plakety, čiže reálne to môže byť len desiatky ľudí, na ktorých sa to bude vzťahovať. Fiškálne nulitný pozmeňovací návrh, ale symbolicky nesmierne dôležitý. Na týchto ľudí by sme nemali zabudnúť. Takže, dámy a páni, ja podporím v prvom čítaní tento poslanecký návrh zákona a v druhom čítaní sa budem uchádzať aj o podporu pozmeňovacích návrhov, ktoré som naznačil. Ďakujem veľmi pekne za pozornosť.